Det var to strandgæster på spadseretur, der kontaktede alarmcentralen, da leret i kystskrænten gav efter og med voldsom kraft styrtede ned på stranden i en kæmpeklump. Beredskabschefen og miljøvagten kørte omgående til stedet for at konstatere omfanget af skaderne på stranden. Stedet er denne gang få hundrede meter nord for Rubjerg Knude med fyret, et yndet udflugtsmål for områdets turister. - Skredet lørdag aften er absolut det største i år. Der vil formentlig gå nogen tid, før man igen kan passere området uhindret, siger Jakob Kofoed, naturvejleder på Vendsyssel Historiske Museum. - Der er løbende mange småskred, som ind imellem også blotlægger skeletrester fra gravpladsen ved Mårup Kirke, som blev nedtaget for nogle år siden. Men nedstyrtningerne er dog sjældent så store som det lørdag aften, siger naturvejlederen.

Referat:
Sent lørdag blev kysten mellem Lønstrup og Rubjerg ramt af et kæmpe jordskred. Beredskabet i Hjørring Kommune valgte straks at afspærre stranden, fordi der var fare for yderligere nedstyrtning.